DECIZIA COMISIEI
din 25 mai 2007
privind o contribuție financiară a Comunității către Italia în vederea punerii în aplicare a unui sistem de culegere și analiză a informațiilor epidemiologice privind febra catarală ovină
[notificată cu numărul C(2007) 2166]
(Numai textul în limba italiană este autentic)
(2007/367/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolele 19 și 20,
întrucât:
(1)
Febra catarală ovină este o boală transmisă prin intermediul insectelor vectori Culicoïdes spp. Este o boală transfrontalieră și eforturile naționale individuale nu sunt suficiente pentru o supraveghere și un control eficient. În vederea analizei atât a distribuției regionale, cât și a celei globale a infectării cu febra catarală ovină, precum și a vectorilor responsabili tip Culicoïdes se solicită o abordare integrată la nivel comunitar. De aceea, culegerea și schimbul de informații epidemiologice privind febra catarală ovină în statele membre este de o importanță fundamentală pentru stabilirea măsurilor adecvate de control al bolii în cadrul acestei populații și verificarea eficienței acesteia.
(2)
Înființarea unei rețele comunitare de supraveghere ar permite o analiză eficientă a riscurilor la un nivel comunitar, precum și o reducere a unora dintre costurile care rezultă din existența unor sisteme naționale dispersate.
(3)
În acest context, utilizarea unor sisteme de informare geografică (SIG) sporește capacitățile de analiză a informațiilor și facilitează înțelegerea dinamicii bolii și a răspândirii acesteia.
(4)
Istituto Zooprofilattico Sperimentale dell’Abruzzo e del Molise „G. Caporale”, Teramo, Italia, care este un centru colaborator al Oficiului Internațional de Epizootii (OIE) pentru formarea în domeniul veterinar, epidemiologie, siguranța alimentelor și bunăstarea animalelor, se află în curs de elaborare a unui sistem web de informare geografică (SIG), de culegere, păstrare și analiză a informațiilor privind supravegherea febrei catarale ovine (aplicația BlueTongue NETwork). Acest sistem poate fi utilizat în comun cu alte state membre și țări terțe în vederea verificării valabilității sale ca instrument de control al bolii și pentru o mai bună înțelegere a dinamicii bolii și a răspândirii acesteia.
(5)
Este necesar să se acorde o contribuție financiară pentru proiectul respectiv deoarece acesta ar putea contribui la dezvoltarea legislației comunitare privind febra catarală ovină și, în final, la un control mai eficient al bolii.
(6)
În conformitate cu Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), măsurile veterinare trebuie finanțate în cadrul Fondului European de Garantare Agricolă. În scopul controlului financiar, se aplică articolele 9, 36 și 37 din respectivul regulament.
(7)
Plata de către Comunitate a contribuției financiare trebuie să facă obiectul respectării condiției ca acțiunile planificate să fie efectiv realizate și ca autoritățile să furnizeze toate informațiile necesare.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Comunitatea acordă Italiei asistență financiară pentru proiectul său de stabilire a unui sistem web de culegere, păstrare și analiză a informațiilor privind supravegherea febrei catarale ovine (aplicația BlueTongue NETwork) în cadrul Istituto Zooprofilattico Sperimentale dell’Abruzzo e del Molise „G. Caporale”, Teramo, Italia, conform celor prezentate de către Italia.
(2) Trebuie îndeplinite următoarele condiții:
(a)
sistemul trebuie dezvoltat și pus la dispoziția tuturor statelor membre, la cerere, până la 31 mai 2007;
(b)
Italia trebuie să prezinte Comisiei un raport tehnic și financiar până la 30 septembrie 2007, raportul financiar fiind însoțit de documente justificative ca dovadă a costurilor efectuate și a rezultatelor înregistrate.
Articolul 2
(1) Asistența financiară acordată Italiei de către Comunitate pentru proiectul menționat la articolul 1 este fixată la 100 % din costurile înregistrate pentru personal și achiziționarea de echipamente, inclusiv echipamentele hardware și software și alte consumabile, de către Istituto Zooprofilattico Sperimentale dell’Abruzzo e del Molise „G. Caporale”, Teramo, Italia pentru lucrările prevăzute la articolul 1 alineatul (1) și nu depășește 100 000 EUR.
(2) Asistența financiară comunitară se plătește după cum urmează:
(a)
70 % prin intermediul unui avans la solicitarea Italiei;
(b)
soldul în urma prezentării rapoartelor și a documentelor justificative menționate la articolul 1 alineatul (2) litera (b).
Articolul 3
Prezenta decizie se adresează Republicii Italiene.
Adoptată la Bruxelles, 25 mai 2007.